El Taller d’Ocupació Burjassot Agenda 2030 II desenvolupa diferents activitats a les Escoles d’Estiu
2025-07-24

El Taller d’Ocupació Burjassot Agenda 2030 II ha desenvolupat, recentment, diferents activitats dins de les Escoles d’Estiu del Centre Socioeducatiu Díaz Pintado i de la Casa de Cultura.

L’alumnat de l’especialitat d’Interpretació i Educació Ambiental està col·laborant amb totes dues Escoles d’Estiu per a les quals han preparat diverses activitats al Parc de l’Eixereta i en espais interiors, realitzant diverses sessions en funció de les seues edats.

A l’Escola d’Estiu del Centre Socioeducatiu Díaz Pintado han realitzat una activitat sobre “Alimentació saludable i sostenible”. A través d’una xarrada, presentació i vídeo, han tractat el tema amb els xiquets i xiquetes de 10 a 11 anys. Un joc de competició de “Cerca del tresor” ha sigut la dinàmica final on hi ha hagut carreres, jocs, endevinalles, proves de lectura, embarbussament i cerca de pistes.

En el cas de l’alumnat de l’Escola d’Estiu de la Casa de Cultura, l’activitat desenvolupada ha tingut lloc al Parc de l’Eixereta, “lloc ideal per a desenvolupar accions d’educació ambiental, d’utilitzar la naturalesa com a centre d’aprenentatge, fomentar l’oci i el joc en els espais públics municipals, conéixer la història del nostre poble a través dels seus parcs i jardins, i potenciar la cohesió grupal i identitat amb el territori” tal com ha assenyalat l’alumnat del Taller. També hi ha sorpreses al final de les activitats, com a llavors de tomaca o còmics del poeta Vicent Andrés Estellés.